PMIndiaData/PMIndiaSum huggingface dataset:
లక్నో లోని ఐశ్ బాగ్ రాంలీల మైదానంలో జరిగిన దసరా మహోత్సవంలో సభను ఉద్దేశించి ప్రధాన మంత్రి ప్రసంగం

ప్ర‌ధాన మంత్రి శ్రీ న‌రేంద్ర మోదీ ఈ రోజు లక్నో లోని ఐశ్ బాగ్ రాంలీల మైదానంలో జరిగిన దసరా మహోత్సవంలో పాల్గొని, సభను ఉద్దేశించి ప్రసంగించారు. విజయ దశమి సందర్భంగా ప్రజలకు ప్రధాన మంత్రి శుభాకాంక్షలు తెలిపారు. పురాతన కాలం నుండి జరుగుతూ వస్తున్న రాంలీల సంప్రదాయంలో పాలుపంచుకొన్నందుకు తాను అదృష్టవంతుడినని ఆయన అన్నారు. అసత్యంపై సత్యం సాధించిన విజయాన్ని సూచించే మరియు పీడకుడిని ఓడించే ఉత్సవం రాం లీల అని ఆయన అభివర్ణించారు. ఏటా రావణుడిని దహనం చేస్తున్నట్లే, మనలోని, మన సమాజ వ్యవస్థలలోని మరియు మన దేశంలోని దుష్టత్వాలను తొలగించుకొంటామని మనమంతా సంకల్పించుకోవాలి అని ఆయన అన్నారు. ప్రజలు ప్రతి దసరా రోజున వారి లోపలి పది దోషాలను అంతం చేసుకొంటామంటూ నిశ్చయం చేసుకోవాలి అని ఆయన కోరారు. ఈ దుష్టత్వాలను తరిమికొట్టి, ఈ దేశాన్ని గొప్ప దేశంగా చేయడానికి ప్రయత్నించే శక్తి మన అందరిలోనూ ఉంది అని ఆయన చెప్పారు. ఉగ్రవాదాన్ని మానవత్వానికి శత్రువుగా వర్ణించిన ప్రధాన మంత్రి, శ్రీరాముడు మానవాళిలోకెల్లా అత్యుత్తముడు; త్యాగానికి, సమర్పణ భావానికి ఆయన మూర్తీభవించిన సారాంశం అని పేర్కొన్నారు. ఉగ్రవాదంపైన మొట్టమొదటగా పోరాడింది రామాయణంలో ఒక పాత్రధారి అయిన జటాయు అని ప్రధాన మంత్రి చెప్పారు. దేనికీ భయపడకూడదు అనే సందేశాన్ని జటాయు మనకు అందిస్తున్నట్లు ప్రధాన మంత్రి వివరించారు. ఉగ్రవాదంపై తలపడడంలో జటాయు వలెనే 125 కోట్ల మంది భారతీయులూ వ్యవహరించాలి అని ఆయన కోరారు. ప్రతి ఒక్కరు అప్రమత్తంగా ఉంటే ఉగ్రవాదుల దుష్ట పన్నాగాలను భగ్నం చేయగలం అని ఆయన చెప్పారు. ప్రపంచం అంతటిలోని మానవత్వ శక్తులు ప్రస్తుతం ఉగ్రవాదంపైన పోరాడడానికి ఒక్కటి అయి తీరాలి అంటూ ప్రధాన మంత్రి విజ్ఞప్తి చేశారు. ఉగ్రవాదులకు ఆశ్రయం ఇచ్చే వారిని ఇక వదలివేయకూడదు అని ఆయన అన్నారు. ఈ రోజును ‘అంతర్జాతీయ బాలికా దినోత్సవం’గా కూడా జరుపుకొంటున్నట్లు ప్రధాన మంత్రి గుర్తు చేశారు. ఆడ పిల్లలను భ్రూణ దశ లోనే హత్యలు చేయడాన్ని ఆయన తీవ్రంగా వ్యతిరేకిస్తూ, ఇటువంటి దుష్ట అభ్యాసాన్ని అంతం చేసేందుకు మనం గట్టిగా పోరాడవలసిందేనని స్పష్టంచేశారు.
అబుదాబి యువరాజు, యు.ఎ.ఈ. సాయుధ దళాల డిప్యూటీ సుప్రీం కమాండర్, గౌరవనీయులు షేక్ మొహమ్మద్ బిన్ జాయెద్ అల్ నహ్యాన్ తో మాట్లాడిన – ప్రధానమంత్రి

అబుదాబి యువరాజు, యు.ఎ.ఈ. సాయుధ దళాల డిప్యూటీ సుప్రీం కమాండర్, గౌరవనీయులు షేక్ మొహమ్మద్ బిన్ జాయెద్ అల్ నహ్యాన్ తో, ప్రధానమంత్రి శ్రీ నరేంద్ర మోదీ టెలిఫోను లో మాట్లాడారు. ఈ ప్రాంతంలో కోవిడ్ మహమ్మారి ప్రభావం గురించి ఇరువురు నాయకులు చర్చించారు, ఆరోగ్య సంక్షోభం నెలకొన్న సమయంలో కూడా భారత, యు.ఎ.ఈ. దేశాల మధ్య సహకారం, ఎటువంటి అవాంతరాలు లేకుండా కొనసాగినందుకు, వారు, సంతృప్తి వ్యక్తం చేశారు. కోవిడ్ అనంతర ప్రపంచంలో, భారత-యు.ఏ.ఈ. భాగస్వామ్యాన్ని మరింత బలోపేతం చేయడానికి మరింత సన్నిహితంగా సంప్రదింపులు జరుపుతూ, సహకారాన్ని కొనసాగించడానికి, వారు, అంగీకరించారు. ఈ సందర్భంలో, వారు వాణిజ్య, పెట్టుబడి సంబంధాలను మరింత వైవిధ్య భరితంగా అమలు పరిచే అవకాశాలపై వారు చర్చలు జరిపారు. యు.ఎ.ఈ. లో నివసిస్తున్న ప్రవాస భారతీయ సమాజ శ్రేయస్సు కోసం, గౌరవనీయులు, అబుదాబి యువరాజు, ఎల్లప్పుడూ చూపించిన వ్యక్తిగత శ్రద్ధ, సంరక్షణ పట్ల ప్రధానమంత్రి, తన ప్రత్యేక ప్రశంసలు, కృతజ్ణతలు తెలియజేశారు. కోవిడ్ సంక్షోభాన్ని త్వరలోనే అధిగమించగలమన్న విశ్వాసాన్ని ఇరువురు నాయకులు పరస్పరం ప్రకటించుకున్నారు. సమీప భవిష్యత్తులో వ్యక్తిగతంగా కలవడానికి ఎదురు చూస్తున్నట్లు ఇరువురు నాయకులు చెప్పారు.
సశస్త్ర సీమా బల్ లో గ్రూప్ ‘ఎ’ ఎగ్జిక్యూటివ్ అధికారుల కాడర్ రివ్యూ తో పాటు సెంట్రల్ గ్రూప్ ‘ఎ’ సర్వీస్ ప్రదానానికి ఆమోదం తెలిపిన మంత్రివర్గం

సశస్త్ర సీమా బల్ (ఎస్ఎస్ బి) నిర్వహణ, పాలన పరమైన సామర్థ్యాలను ఇనుమడింపచేసేందుకుగాను అసిస్టెంట్ కమాండెంట్ నుండి ఇన్ స్పెక్టర్ జనరల్ ర్యాంకుల వరకు వేరు వేరు ర్యాంకులలో నికరంగా 19 పదవులను సృష్టించేందుకుగాను ఎస్ఎస్ బి లోని గ్రూప్ ‘ఎ’ ఎగ్జిక్యూటివ్ అధికారుల కాడర్ రివ్యూ తో పాటు సెంట్రల్ గ్రూప్ ‘ఎ’ సర్వీస్ ప్రదానానికి ప్రధాన మంత్రి శ్రీ నరేంద్ర మోదీ అధ్యక్షతన సమావేశమైన కేంద్ర మంత్రివర్గం ఆమోదం తెలిపింది. గ్రూప్ ‘ఎ’ పదవుల స్వరూపం ప్రస్తుతమున్న 1253 నుండి 1272 కు ఈ కింద పేర్కొన్న విధంగా పెరగనుంది: 1. ఇన్ స్పెక్టర్ జనరల్ (ఎస్ఎజి స్థాయి) పదవులలో 2 పోస్టుల మేర పెరుగుదల. 2. డిఐజి/ కమాండెంట్ (జెఎజి స్థాయి) పదవులలో 11 పోస్టుల మేర నికర పెరుగుదల 3. డిసి (ఎస్ టిఎస్ స్థాయి) పదవులలో 2 పోస్టుల పెరుగుదల. 4. ఎస్ (జెటిఎస్ స్థాయి) పదవులలో 4 పోస్టుల పెరుగుదల. పూర్వరంగం: సరిహద్దు ప్రాంతాల జనాభాలో జాతీయ చైతన్యాన్ని, భద్రత పట్ల అవగాహనను వ్యాప్తి చేయడం కోసం 1963 వ సంవత్సరంలో ఎస్ఎస్ బి ని ఏర్పాటు చేశారు. 2001వ సంవత్సరంలో ఎమ్ హెచ్ఎ కు బదలాయించిన తరువాత, ఇండో- నేపాల్ సరిహద్దును, ఇండో- భూటాన్ సరిహద్దులను కావలి కాసే బాధ్యతను దీనికి అప్పగించారు. అస్సాంలో, జమ్ము & కశ్మీర్ లో కౌంటర్ ఇంటెలిజెన్స్ ఆపరేషన్స్ విధులతో పాటు వామపక్ష తీవ్రవాద ప్రభావిత ప్రాంతాలలో కూడా ఎస్ఎస్ బి ని మోహరించడమైంది. ప్రస్తుతం ఈ దళం యొక్క అనుమతించిన సంఖ్య 96,093. ఇందులో 2 ఎన్ డిఆర్ఎఫ్ బెటాలియన్ లు సహా మొత్తం 73 బెటాలియన్ లు ఉన్నాయి. అంతక్రితం 2005వ, 2010వ మరియు 2011వ సంవత్సరాలలో సంఖ్యను పెంచడం మరియు నిర్మాణక్రమాత్మక కసరత్తును చేపట్టడం వంటివి జరిగాయి.
స్టాక్ ఎక్స్ ఛేంజ్ లలో విదేశీ పెట్టుబడుల పరిమితిని 5 శాతం నుండి 15 శాతానికి  పెంచిన మంత్రిమండలి

భారతీయ స్టాక్ ఎక్స్ ఛేంజ్ లలో విదేశీ షేర్ హోల్డింగ్ పరిమితిని 5 శాతం నుండి 15 శాతానికి పెంచే ప్రతిపాదనకు కేంద్ర మంత్రిమండలి ఆమోదం తెలిపింది. ప్ర‌ధాన మంత్రి శ్రీ న‌రేంద్ర మోదీ ఈ రోజు జరిగిన కేంద్ర మంత్రివ‌ర్గ స‌మావేశానికి అధ్య‌క్ష‌త వ‌హించారు. అంతే కాకుండా, విదేశీ పోర్ట్ ఫోలియో ఇన్ వెస్టర్లు సెకండరీ మార్కెట్ కు తోడు ఆరంభిక కేటాయింపు ద్వారా షేర్లను స్టాక్ ఎక్స్ ఛేంజీలలో నుండి కొనుగోలు చేయడానికి వారికి అనుమతి ఇవ్వాలన్న ప్రతిపాదనకు కూడా మంత్రిమండలి ఆమోదం తెలిపింది. ఆధునిక సాంకేతిక విజ్ఞానాన్ని, ప్రపంచంలోని అత్యుత్తమ పద్ధతులను భారతీయ స్టాక్ ఎక్స్ ఛేంజీలు అనుసరించే ప్రక్రియను ఈ చర్య సులభం చేయడం/వేగవంతం చేయడం ద్వారా మన దేశ స్టాక్ ఎక్స్ ఛేంజీలు అంతర్జాతీయ పోటీతత్వాన్ని పెంచుకోవడానికి తోడ్పడగలదు. తత్ఫలితంగా మొత్తంమీద భారతీయ కేపిటల్ మార్కెట్ వృద్ధి చెంది, ముందడుగు వేయగలుగుతుంది. ఆర్థిక మంత్రి శ్రీ అరుణ్ జైట్లీ 2016-17 కేంద్ర బడ్జెటు ను సమర్పిస్తున్న సందర్భంలో భారతీయ స్టాక్ ఎక్స్ ఛేంజ్ లలో ఫారిన్ ఎన్ టిటి ల పెట్టుబడుల పరిమితిని దేశీయ సంస్థలతో సమానంగా 5 శాతం నుండి 15 శాతానికి పెంచడానికి సంబంధించి ఎఫ్ డి ఐ విధానంలో సంస్కరణలను ప్రవేశపెట్టనున్నట్లు చేసిన ప్రకటనను అమలు లోకి తీసుకురావడంలో భాగంగానే ఈ ఆమోదాన్ని ఇవ్వడం జరిగింది.
మయన్మార్ అధ్యక్షునితో సంయుక్త పత్రికా విలేఖరుల సమావేశం సందర్భంగా ప్రసార మాధ్యమాలకు ప్రధాన మంత్రి శ్రీ నరేంద్ర మోదీ విడుదల చేసిన పత్రికా ప్రకటన (ఆగష్టు 29, 2016)

శ్రేష్ఠుడైన అధ్యక్షుడు శ్రీ యు హతిన్ క్యావ్, ఇంకా ప్రసార మాధ్యమాల సభ్యులారా, మయన్మార్ అధ్యక్షుడు, శ్రేష్ఠుడు శ్రీ యు హతిన్ క్యావ్ తో పాటు ఆయన వెంట భారతదేశానికి వచ్చిన ప్రముఖ ప్రతినిధివర్గానికి స్వాగతం పలకడం నన్నెంతో ఆనందపెడుతోంది. గౌరవనీయులైన అధ్యక్షుల వారూ, మీ ప్రథమ ప్రభుత్వ సంబంధి ద్వైపాక్షిక పర్యటన కోసం మీరు భారతదేశాన్ని ఎంచుకోవడం మాకు ఎంతో గౌరవంగా ఉంది. స్నేహితులారా, మయన్మార్ మాకు ప్రత్యేకమైంది. భారతదేశానికి పొరుగున ఉన్న దేశాలలో మయన్మార్ ఒక విశిష్ట స్థానాన్ని కలిగి ఉంది. ఆగ్నేయ ఆసియాతో భారతదేశాన్ని కలుపుతున్న భూభాగపు సేతువు మయన్మార్. మన సమాజాల మధ్య సుదీర్ఘ కాలంగా నెలకొన్న సాంస్కృతిక, చరిత్రాత్మక బంధాలు మన సంబంధాలకు ఒక పటిష్టమైన పునాదిని ఏర్పాటు చేశాయి. మెత్తా కు చెందిన బౌద్ధ సూత్రాలు లేదా – దయను ప్రేమించే మరియు “సర్వ పంథ సమభావం” (అన్ని మతాలు సమానమే).. ఇవి మన జీవన విధానాలను నిర్వచిస్తున్నాయి. గౌరవనీయులైన అధ్యక్షుల వారూ, మీ గొప్ప దేశం ఒక కొత్త శకంలోకి అడుగుపెట్టింది. మీ నాయకత్వంలోని పరిపక్వత, ప్రజాస్వామ్యం పట్ల మీ ప్రజలకు ఉన్న నిబద్దత ఈ కొత్త శకాన్ని నిర్వచిస్తున్నాయి. ఇంకా, మయన్మార్ ను ఈ ప్రాంతంలో స్థిరమైన, ఆర్ధిక సమృద్ధి తో కూడిన దేశంగా తీర్చిదిద్దాలన్న మీ నాయకత్వం యొక్క స్పష్టమైన విధానం, పటిష్టమైన అభిలాషలు ఈ శకానికి అండగా ఉన్నాయి. మయన్మార్ నూతన ప్రభుత్వం తన ప్రయాణాన్ని ప్రారంభించి
ప్రధానితో బిల్ గేట్స్  భేటీ

బిల్ అండ్ మెలిండా గేట్స్ ఫౌండేషన్ (బీఎమ్‌జీఎఫ్‌) సహ అధ్యక్షుడు, ట్ర‌స్టీ బిల్ గేట్స్ ఈ రోజు ప్రధాన మంత్రి శ్రీ నరేంద్ర మోదీతో భేటీ అయ్యారు. ఈ భేటీ ఎక్కువగా ఆర్థిక స్వావల౦బన, సురక్షిత, సుస్థిర పారిశుద్ధ్య సేవలు, ఆరోగ్య౦, పోషణ అ౦శాలపై జరిగి౦ది. పునరుత్పాదక శక్తి రంగంలో భారతదేశం సాధి౦చిన ప్రగతిని, అవల౦భిస్తున్న విధానాలను బిల్ గేట్స్ ప్రశ౦సి౦చారు. పారిశుద్ధ్య శక్తి వ్యయాన్ని హైడ్రోకార్బన్ ల స్థాయికి తగ్గి౦చవలసిన అవసరాన్నిఈ స౦దర్భ౦గా చర్చి౦చారు. ఆర్థిక స్వావల౦బన దిశగా అపార‌మైన పురోగతిని భారత్ సాధి౦చి౦దని, ఈ దిశలో మరి౦త బలోపేతమవ్వడానికి అవసరమైన అన్ని సహాయ సహకారాలు అ౦దిస్తామని గేట్స్ అన్నారు. దేశ వ్యాప్త౦గా హైబ్రిడ్ చెల్లింపుల బ్యాంకుల ఏర్పాటుకు ఉన్న‌ తపాలా మౌలిక పరపతి సమస్యలు కూడా చర్చకు వచ్చాయి. ఆరోగ్య సమస్యలను తగ్గి౦చడానికి నూతన టీకాలను ప్రవేశ పెట్టిన౦దుకు అభిన౦దనలు తెలుపుతూ, స్వచ్ఛభారత్ లో ప్రత్యేక౦గా మానవ వ్యర్థాల నిర్వహణపై దృష్టి పెట్టాలని బిల్ గేట్స్ సూచి౦చారు.
ఉస్తాద్ హుస్సేన్ సయీదుద్దీన్ డగర్ కన్నుమూత పట్ల సంతాపం తెలిపిన ప్రధాన మంత్రి

ప్రముఖ హిందుస్తానీ శాస్త్రీయ గాయకుడు ఉస్తాద్ హుస్సేన్ సయీదుద్దీన్ డగర్ కన్నుమూత పట్ల ప్రధాన మంత్రి శ్రీ నరేంద్ర మోదీ సంతాపం తెలిపారు. ‘‘ఉస్తాద్ హుస్సేన్ సయీదుద్దీన్ డగర్ మరణం దు:ఖం కలిగిస్తోంది. హిందుస్తానీ శాస్త్రీయ సంగీతానికి ఆయన చేసిన సేవలు తరాల తరబడి స్మరించుకోదగినవి. ఉస్తాద్ హుస్సేన్ సయీదుద్దీన్ డగర్ సంగీతం భారతదేశంలోని వారినే కాకుండా ప్రపంచవ్యాప్తంగా కూడా ఎంతో మంది ప్రజల మనస్సును ఆకట్టుకొంది. సంగీతం పట్ల ఉత్సుకత కలిగినవారికి ఆయన ఒక ప్రేరణగా నిలుస్తారు’’ అని ప్రధాన మంత్రి తన సందేశంలో పేర్కొన్నారు.
శ్రీ లంక లో వరదలు మరియు కొండచరియలు విరిగిపడడంతో ప్రాణ నష్టం, ఆస్తి నష్టం సంభవించినందుకు సంతాపం తెలిపిన ప్రధాన మంత్రి

ప్రధాన మంత్రి శ్రీ నరేంద్ర మోదీ శ్రీ లంక లో వరదల కారణంగాను మరియు కొండచరియలు విరిగిపడటంతోను ప్రాణ నష్టం జరిగినందుకు, ఆస్తి నష్టం సంభవించినందుకు సంతాపం వ్యక్తం చేశారు. “శ్రీ లంకలో వరదలు రావడం వల్లను, కొండచరియలు విరిగిపడటం తోను ప్రాణ నష్టం, ఆస్తి నష్టం వాటిల్లడం పట్ల భారతదేశం సంతాపం తెలుపుతోంది. శ్రీ లంక ఆపత్సమయంలో శ్రీ లంక సోదరులు, సోదరీమణులకు అండగా మేము నిలబడతాము. సహాయ సామగ్రితో మా నౌకలను పంపిస్తున్నాము. ఒకటో నౌక రేపు ఉదయానికల్లా కొలంబోకు చేరుకొంటుంది. రెండో నౌక ఆదివారం నాడు చేరుకొంటుంది. మరింత సాయం కూడా రానుంది” అని ప్రధాన మంత్రి తన సందేశంలో పేర్కొన్నారు.
భారత విమానాశ్రయాల ప్రాధికార సంస్థ (ఎఎఐ) భూమిని గువాహాటిలోని లోక్ ప్రియా గోపినాథ్ బోర్దోలోయీ అంతర్జాతీయ విమానాశ్రయం వద్ద సెంటర్ ఫర్ పెరిషబుల్ కార్గో ఏర్పాటుకోసం అస్సాం పారిశ్రామికాభివృద్ధి సంస్థకు కౌలుకు ఇచ్చే ప్రతిపాదనకు మంత్రి మండలి ఆమోదం

అస్సాం ప్రభుత్వ సంస్థ అయిన అస్సాం పారిశ్రామిక అభివృద్ధి సంస్థ (ఎఐడిసి) కి 4050 చదరపు మీటర్ల విస్తీర్ణం గల ఎఎఐ భూమిని కౌలుకు ఇచ్చే ప్రతిపాదనను కేంద్ర మంత్రి మండలి ఆమోదించింది. కేంద్ర మంత్రివర్గ సమావేశానికి ప్రధాన మంత్రి శ్రీ నరేంద్ర మోదీ అధ్యక్షత వహించారు. ఈ భూమిని గువాహటిలోని లోక్ ప్రియా గోపినాథ్ బోర్దోలోయీ అంతర్జాతీయ విమానాశ్రయం (ఎల్ జి బి ఐ ఏర్ పోర్ట్ ద) వద్ద సెంటర్ ఫర్ పెరిషబుల్ కార్గో (సిపిసి)ని ఏర్పాటుచేయడానికి, భవిష్యత్తులో దీనిని విస్తరించేటందుకు ఉపయోగించనున్నారు. కౌలు ఒప్పందం కుదిరిన అనంతరం సంవత్సరానికి ఒక రూపాయి లాంఛనప్రాయ లైసెన్సు రుసుముతో ఎఎఐ కౌలుకు ఇస్తుంది. ఒప్పందం ఏడు సంవత్సరాలపాటు అమలవుతుంది. ఆ తరువాత కౌలు ఒప్పందాన్ని అప్పటి ఎఎఐ విధానానికి అనుగుణంగా తిరిగి రాసుకుంటారు. పూర్వరంగం: భారత దేశంలోని ఈశాన్య ప్రాంతం (ఎన్ ఇ ఆర్) వృక్ష జంతుజాలం సమృద్ధంగా ఉండే ప్రాంతం. వ్యవసాయం, ఉద్యాన ఉత్పత్తుల ఎగుమతితో లభించే ఆదాయం ఎన్ ఇ ఆర్ ఆర్థికస్థితిగతులను మెరుగుపరచగలుగుతుంది. ఈ ప్రాంతం నుండి త్వరగా పాడయిపోయే సరుకుల ఎగుమతిని ప్రోత్సహించవలసిన అవసరం ఉంది. ఇది ప్రత్యక్ష, పరోక్ష ఉపాధి అవకాశాలను పెంచగలుగుతుంది. త్వరగా పాడయిపోయే సరుకులను గువాహటి నుండి గగనతలం నుండి చేరవేసే సదుపాయాలను మరింత పటిష్టంగా అమలుపరచవలసిన అవసరం ఎంతైనా ఉంది. అందుకని, గువాహటి లోని ఎల్ జి బి ఐ ఏర్ పోర్టు వద్ద 4050 చదరపు మీటర్ల భూమిని ఎ ఐ డి సి కి ఎఎఐ కౌలుకు ఇవ్వాలని నిర్ణయించడమైనది. ఈ స్థలంలో సిపిసి ని నెలకొల్పుతారు. అంతే కాకుండా భవిష్యత్తులో ఈ సెంటర్ ను విస్తరిస్తారు.
ప్రపంచ వినియోగదారు హక్కుల దినం సందర్భంగా వినియోగదారుకు వందనం చేసిన ప్రధాన మంత్రి

ప్రధాన మంత్రి శ్రీ నరేంద్ర మోదీ ప్రపంచ వినియోగదారు హక్కుల దినం సందర్భంగా వినియోగదారుకు వందనం చేశారు. డిజిటల్ లావాదేవీలను అవలంభించవలసిందిగా విజ్ఞప్తి చేశారు. “ప్రపంచ వినియోగదారు హక్కుల దినం నాడు వినియోగదారుకు ఇదే నా ప్రణామం. వినియోగదారుల కొనుగోలు శక్తి మీదనే మన ఆర్థిక వ్యవస్థ వృద్ధి ఆధారపడుతోంది. వినియోగదారు హక్కులను కాపాడే అనేక కార్యక్రమాలను అమలుపరచడంలోను, వారి ఫిర్యాదులు పరిష్కారం అయ్యేటట్లు చూడటంలోను భారత ప్రభుత్వం ముందు భాగంలో నిలిచింది. డిజిటల్ లావాదేవీలను అవలంభించవలసిందిగాను, అవినీతికి, నల్లధనానికి స్వస్తి పలికే ఉద్యమంలో భాగస్వాములు అవ్వాల్సిందిగాను ప్రపంచ వినియోగదారు హక్కుల దినాన్ని పురస్కరించుకొని వినియోగదారులకు నేను విజ్ఞప్తి చేస్తున్నాను” అని ప్రధాన మంత్రి తన సందేశంలో పేర్కొన్నారు.
అసమ్ ముఖ్య‌మంత్రి గా శ్రీ‌ హిమంత బిశ్వ శ‌ర్మ ప‌ద‌వీప్ర‌మాణాన్ని స్వీక‌రించిన సంద‌ర్భం లో ఆయ‌న కు అభినంద‌న‌ లు తెలిపిన ప్ర‌ధాన మంత్రి

అసమ్ లో శ్రీ‌ హిమంత బిశ్వ శ‌ర్మ తో పాటు ఇత‌ర మంత్రులు ప‌ద‌వీప్ర‌మాణాన్ని స్వీక‌రించిన సంద‌ర్భం లో ప్ర‌ధాన మంత్రి శ్రీ న‌రేంద్ర మోదీ వారికి అభినంద‌న‌ లు తెలిపారు. ‘‘ఈ రోజు న, అంటే సోమ‌వారం నాడు, ప‌ద‌వీప్ర‌మాణాన్ని స్వీక‌రించిన‌టువంటి @himantabiswa గారి కి మ‌రియు ఇత‌ర మంత్రుల కు ఇవే అభినంద‌న‌ లు. ఈ జ‌ట్టు అస‌మ్ అభివృద్ధి యాత్ర కు వేగ‌ గ‌తి ని జోడిస్తుంద‌ని, మరి ఈ జట్టు ప్ర‌జ‌ల ఆకాంక్షల‌ ను నెర‌వేరుస్తుంద‌ని నాకు న‌మ్మ‌కం ఉంది’’ అని ప్ర‌ధాన మంత్రి ఒక ట్వీట్ లో పేర్కొన్నారు. శ్రీ స‌ర్బానంద్ సోనోవాల్ అందించిన తోడ్పాటు ను కూడా శ్రీ న‌రేంద్ర మోదీ ప్ర‌శంసించారు. ‘‘నా విలువైన స‌హ‌చ‌రుడు @sarbanandsonwal గారు గ‌త అయిదు సంవ‌త్స‌రాల‌ లో ప్ర‌జానుకూల‌మైనటువంటి, ప్ర‌గ‌తి కి అనుకూల‌మైనటువంటి పాల‌న యంత్రాంగాని కి నాయకత్వం వ‌హించారు. అస‌మ్ అభివృద్ధి లోను, రాష్ట్రం లో పార్టీ ని ప‌టిష్ట ప‌ర‌చ‌డం లోను ఆయ‌న అందించిన‌టువంటి తోడ్పాటు ఎంతగానో ఉంది’’ అని ప్ర‌ధాన మంత్రి మ‌రొక ట్వీట్ లో పేర్కొన్నారు.
నానాజీ దేశ్‌ముఖ్ శ‌త జ‌యంతి వేడుక ప్రారంభ కార్య‌క్ర‌మానికి హాజ‌రు కానున్న ప్ర‌ధాన మంత్రి

న్యూ ఢిల్లీ లోని పూసా లో ఐఎఆర్ఐ లో రేపు (2017, అక్టోబ‌ర్ 11వ తేదీ నాడు) ఏర్పాటు చేసిన నానాజీ దేశ్‌ముఖ్ శ‌త జ‌యంతి వేడుక ప్రారంభ కార్య‌క్ర‌మానికి ప్ర‌ధాన మంత్రి శ్రీ న‌రేంద్ర మోదీ హాజ‌రు కానున్నారు. ‘‘సాంకేతిక విజ్ఞానం మ‌రియు గ్రామీణ జీవితం’’ ఇతివృత్తం పై ఏర్పాటైన ఒక ప్ర‌ద‌ర్శ‌న‌ను ప్ర‌ధాన మంత్రి సంద‌ర్శిస్తారు. వంద‌కు పైగా మంచి విధానాలు మ‌రియు సేవ‌ల‌ను ఈ ప్ర‌ద‌ర్శ‌న క‌ళ్ళ‌కు క‌డుతుంది. గ్రామీణ ప్రాంతాల‌కు చెందిన నూత‌న ఆవిష్క‌ర్త‌ల‌తో ప్రధాన మంత్రి భేటీ అయ్యి వారితో సంభాషిస్తారు. నానాజీ దేశ్‌ముఖ్ మ‌రియు లోక్‌నాయ‌క్ జ‌య‌ప్ర‌కాశ్ నారాయ‌ణ్ లకు ప్ర‌ధాన మంత్రి పుష్పాంజ‌లి ఘ‌టిస్తారు. నానాజీ దేశ్‌ముఖ్ స్మార‌క త‌పాలా బిళ్ళ‌ను ప్ర‌ధాన మంత్రి విడుద‌ల చేస్తారు. జిల్లా స్థాయిలో అభివృద్ధి ప‌నుల స‌మ‌న్వ‌యం తో పాటు ప‌ర్య‌వేక్ష‌ణ కోసం రూపొందించిన ఒక పోర్ట‌ల్‌ను ఆయ‌న ప్రారంభిస్తారు. గ్రామ పంచాయ‌తీ స్థాయిలో గ్రామీణ అభివృద్ధి ప‌నుల పురోగ‌తికి సంబంధించిన స‌మాచారంతో కూడిన Gram Samvad App ను కూడా ఆయ‌న ప్రారంభిస్తారు. ఈ App ను ‘సూచ‌నా సే స‌శ‌క్తీక‌ర‌ణ్’ (ఎంప‌వ‌ర్‌మెంట్ త్రూ ఇన్ఫ‌ర్మేశన్‌) అనే ఇతివృత్తంతో రూపొందించ‌డ‌మైంది. ఐఎఆర్ఐ లో ప్లాంట్ ఫెనోమిక్స్ స‌దుపాయాన్ని ఆయ‌న ప్రారంభిస్తారు. స్వ‌యం స‌హాయ‌క బృందాలు, పంచాయ‌తీలు, జ‌ల సంర‌క్ష‌ణలో నూత‌న ఆవిష్క‌ర‌ణ‌ల రూప‌క‌ర్త‌లు మ‌రియు ‘ప్ర‌ధాన మంత్రి ఆవాస్ యోజ‌న’ ల‌బ్దిదారులు.. ఈ వ‌ర్గాల‌కు చెందిన దాదాపు 10,000 మంది స‌భికుల‌ను ఉద్దేశించి ప్ర‌ధాన మంత్రి ప్ర‌సంగిస్తారు.
ప్ర‌ధాన మంత్రి తో భేటీ అయిన చిత్ర మ‌రియు వినోద ప‌రిశ్ర‌మ ప్ర‌తినిధివ‌ర్గం

చిత్ర మ‌రియు వినోద ప‌రిశ్ర‌మ ప్ర‌తినిధివ‌ర్గమొకటి ప్ర‌ధాన మంత్రి శ్రీ న‌రేంద్ర మోదీ ని నేడు ముంబ‌యి లో కలుసుకొంది. ఈ ప్ర‌తినిధివ‌ర్గం లో వినోద ప‌రిశ్ర‌మ లోని నిర్మాత‌ లు, ఇంకా కంపెనీల సిఇఒ లు ఉన్నారు. భార‌త‌దేశాన్ని స‌మీప భ‌విష్య‌త్తు లో అయిదు ట్రిలియ‌న్ డాల‌ర్ విలువ గ‌ల ఆర్థిక వ్య‌వ‌స్థ గా రూపొందించాల‌న్న ప్ర‌ధాన మంత్రి దార్శ‌నిక‌త కు ప్ర‌తినిధి వ‌ర్గం త‌న బలమైన మ‌ద్ద‌తు ను ప్రకటించింది. భార‌త‌దేశం లో వినోద ప‌రిశ్ర‌మకు, ప్ర‌సార మాధ్య‌మాల కు అపార‌ వృద్ధి అవ‌కాశాలు ఉన్నట్టు ప్రతినిధివర్గ సభ్యులు వివ‌రించారు; ఈ రంగం ప్ర‌భుత్వ దార్శనికత సాధన దిశ‌ గా చెప్పుకోద‌గిన రీతి లో తోడ్పాటు ను అందించ‌డానికి సిద్ధంగా ఉంద‌ని కూడా వారు పేర్కొన్నారు. భార‌త‌దేశం లో వినోద ప‌రిశ్ర‌మ కు త‌క్కువ స్థాయి క‌లిగిన మ‌రియు ఒకేవిధమైన జిఎస్ టి రేటు లు ఉండాల‌ని ప్ర‌తినిధివ‌ర్గం విజ్ఞ‌ప్తి చేసింది. వివిధ కార్య‌క్ర‌మాలు, క్రియాశీల విధానాల ద్వారా ముంబ‌యి ని ప్ర‌పంచ వినోద రాజ‌ధాని గా తీర్చిదిద్దాల‌ని ప్ర‌తినిధి వ‌ర్గం స‌భ్యులు గ‌ట్టి గా కోరారు. భార‌తీయ వినోద ప‌రిశ్ర‌మ ప్ర‌పంచ వ్యాప్తం గా బ్ర‌హ్మాండ‌మైన ప్రజాద‌ర‌ణ‌ ను క‌లిగివుంద‌ని ప్ర‌ధాన మంత్రి అన్నారు. ప్ర‌పంచం లో భార‌త‌దేశం సాఫ్ట్ పవర్ స్థాయి కి ఎదిగేందుకు కార‌ణం అయ్యే కీల‌క‌ మూల‌కాల‌లో భార‌తీయ వినోద ప‌రిశ్ర‌మ ఒక‌టి అని కూడా ఆయ‌న అన్నారు. వినోద ప‌రిశ్ర‌మ కు మ‌రియు ప్ర‌సార మాధ్య‌మాల‌ కు కేంద్ర ప్ర‌భుత్వం స‌హాయ‌ కారి గా ఉంటోంద‌ని; సూచ‌నల ప‌ట్ల సానుకూల ప‌రిశీల‌న జ‌రుపుతామ‌ని ప్ర‌తినిధివ‌ర్గానికి ఆయన హామీ ని ఇచ్చారు. ఈ స‌మావేశం లో పాలుపంచుకొన్న వారిలో శ్రీ అక్ష‌య్ కుమార్‌, శ్రీ అజ‌య్ దేవ్ గ‌ణ్‌, శ్రీ రాకేశ్ రోశన్‌, శ్రీ ప్ర‌సూన్ జోశీ, శ్రీ క‌ర‌ణ్ జౌహర్ ల‌తో పాటు శ్రీ సిద్ధార్థ రాయ్ క‌పూర్, త‌దిత‌రులు ఉన్నారు.
స‌స్‌టైన‌బుల్ అండ్ స్మార్ట్ అర్బ‌న్ డివెల‌ప్‌మెంట్ రంగంలో సాంకేతిక సంబంధ స‌హ‌కారానికి గాను భార‌త‌దేశం మ‌రియు డెన్మార్క్ ల మ‌ధ్య అవ‌గాహ‌న పూర్వ‌క ఒప్పందానికి (ఎంఓయూ) ఆమోదం తెలిపిన మంత్రివ‌ర్గం

స‌స్‌టైన‌బుల్ అండ్ స్మార్ట్ అర్బ‌న్ డివెల‌ప్‌మెంట్ రంగంలో భార‌త‌దేశం మ‌రియు డెన్మార్క్ లు సాంకేతికంగా స‌హ‌క‌రించుకోవ‌డానికి గాను 2018 ఏప్రిల్ నెల‌లో సంతకాలైన అవ‌గాహ‌న పూర్వ‌క ఒప్పంద ప‌త్రం (ఎంఓయూ) ను గురించి ప్ర‌ధాన మంత్రి శ్రీ న‌రేంద్ర మోదీ అధ్య‌క్ష‌త‌న జరిగిన కేంద్ర మంత్రివ‌ర్గ సమావేశం దృష్టి కి తీసుకు రావ‌డ‌మైంది. వివ‌రాలు జ‌లం మ‌రియు పారిశుధ్య నిర్వ‌హ‌ణ, శ‌క్తిని స‌మ‌ర్ధంగా వినియోగించుకోవ‌డం, వ‌న‌రుల స‌మీక‌ర‌ణ, స్మార్ట్ అర్బ‌న్ సొల్యూష‌న్స్, ఇంటిగ్రేటెడ్ సాలిడ్ వేస్ట్ మేనేజ్‌మెంట్ త‌దిత‌ర రంగాల‌లో ప‌ర‌స్ప‌రం అంగీకారం కుదిరిన మేర‌కు ఆదాన ప్రదానం, ఇంకా ఇరు పక్షాలకు లబ్ధి ల ప్రాతిపదికన రెండు దేశాలూ స‌హ‌క‌రించుకోవాలన్నది ఈ ఎంఓయూ ధ్యేయం. అమ‌లు సంబంధిత వ్యూహం ఈ ఎమ్ఒయు లో భాగంగా కార్య‌క్ర‌మాల అమ‌లుకు ఒక సంయుక్త కార్యాచ‌ర‌ణ బృందాన్ని (జెడ‌బ్ల్యుజి) ఏర్పాటు చేయ‌నున్నారు. ఈ బృందం ఒక ఏడాది డెన్మార్క్‌ లోను, ఆ త‌దుప‌రి సంవ‌త్స‌రం భార‌త‌దేశం లోను స‌మావేశ‌మ‌వుతుంది. ప్రధాన ప్రభావం ఈ ఎంఓయూ రెండు దేశాల మధ్య స‌స్‌టైన‌బుల్ అండ్ స్మార్ట్ అర్బ‌న్ డివెల‌ప్‌మెంట్ రంగంలో ద్వైపాక్షిక సహకారాన్ని ప్రోత్సహిస్తుంది. లబ్ధిని అందుకొనే వర్గాలు ఈ ఎంఓయూ వ్యర్ధాల నుండి శక్తి, జ‌లం మ‌రియు పారిశుధ్య నిర్వ‌హ‌ణ, శక్తి యొక్క సమర్ధ వినియోగం, వనరుల సమీకరణ, సస్టైనబుల్ ట్రాన్స్ పోర్ట్ సిస్టమ్స్ లతో సహా ఇంటిగ్రేటెడ్ సాలిడ్ వేస్ట్ మేనేజ్‌మెంట్ రంగాల‌లో ఉపాధి అవకాశాలను కల్పిస్తుందని ఆశిస్తున్నారు.
విశ్వకర్మ జయంతి సందర్భంగా ప్రజలకు ప్రధాని శుభాకాంక్షలు

విశ్వకర్మ జయంతి నేపథ్యంలో ప్రధానమంత్రి శ్రీ నరేంద్ర మోదీ ప్రజలకు శుభాకాంక్షలు తెలిపారు. ప్రస్తుత అమృత కాలంలో కర్తవ్య నిబద్ధత, నైపుణ్యాలే దేశాన్ని ఉన్నత శిఖరాలకు చేర్చగలవని ఆయన ఈ సందర్భంగా వ్యాఖ్యానించారు. ఈ మేరకు ఒక ట్వీట్‌ ద్వారా ఇచ్చిన సందేశంలో: “భగవాన్‌ విశ్వకర్మ జయంతి సందర్భంగా దేశవాసులందరికీ శుభాకాంక్షలు. ఈ నేపథ్యంలో నవ నిర్మాణం, నవ్య సృజనలో నిమగ్నులైన కర్మయోగులందరికీ హృదయపూర్వక అభినందనలు. ఈ అమృత కాలంలో మీ కర్తవ్య నిబద్ధత, నైపుణ్యాలే దేశాన్ని ఉన్నత శిఖరాలకు చేరుస్తాయి.” అని ప్రధాని పేర్కొన్నారు.
పండిట్ దీన్‌ద‌యాళ్ ఉపాధ్యాయ జ‌యంతి సంద‌ర్భంగా వారికి నివాళుల‌ర్పించిన ప్ర‌ధాన‌మంత్రి

పండిట్ దీన్ ద‌యాళ్ ఉపాధ్యాయ జ‌యంతి సంద‌ర్భంగా ప్ర‌ధాన‌మంత్రి శ్రీ న‌రేంద్ర‌మోదీ వారికి ఘ‌న‌నివాళులు అర్పించారు. ఇందుకు సంబంధించి ట్విట్ట‌ర్ ద్వారా ఒక సందేశ‌మిస్తూ ప్ర‌ధాన‌మంత్రి , ఏకాత్మ మాన‌వ ద‌ర్శ‌నానికి మార్గదర్శకుడు పండిట్ దీనదయాళ్ ఉపాధ్యాయ జీ జయంతి సందర్భంగా ఆయనకు నివాళి. వారు దేశ నిర్మాణానికి తమ‌ జీవితాన్ని అంకితం చేశారు. వారి ఆలోచనలు ఎల్లప్పుడూ దేశ ప్రజలకు స్ఫూర్తినిస్తాయి.,అని పేర్కొన్నారు.
కస్టమ్స్ వ్యవహారాలలో పరస్పర సహకారం మరియు సహాయానికి సంబంధించి భారతదేశం, ఉరుగ్వే ల మధ్య ఒప్పందానికి ఆమోదం తెలిపిన మంత్రిమండలి

కస్టమ్స్ వ్యవహారాలలో పరస్పర సహకారానికి, పరస్పర సహాయానికి సంబంధించి భారతదేశం, ఉరుగ్వే ల మధ్య కుదిరిన ఒక ఒప్పందానికి కేంద్ర మంత్రివర్గం ఆమోదం తెలిపింది. ప్ర‌ధాన మంత్రి శ్రీ న‌రేంద్ర మోదీ కేంద్ర మంత్రివ‌ర్గ స‌మావేశానికి అధ్య‌క్ష‌త వ‌హించారు. కస్టమ్స్ నేరాల దర్యాప్తు మరియు నివారణ ల కోసం ఉపయుక్త సమాచారం లభ్యమయ్యేందుకు ఈ ఒప్పందం దోహద పడగలదు. అలాగే, రెండు దేశాల మధ్య సులభ వ్యాపారానికి మరియు వ్యాపార లావాదేవీలు జరిగే సరుకులు సమర్థమైన రీతిలో విడుదల కావడానికి కూడా ఈ ఒప్పందం మార్గాన్ని సుగమం చేయగలుగుతుందని ఆశిస్తున్నారు. ప్రకటించిన కస్టమ్స్ విలువ యొక్క సరి అయిన ప్రమాణం తాలూకు సమాచారాన్ని ఇచ్చిపుచ్చుకోవడం, వస్తువుల మూలానికి సంబంధించిన ధ్రువపత్రాల యొక్క వాస్తవికత, ఇంకా రెండు దేశాల మధ్య లావాదేవీలు జరిగే వస్తువుల వివరణ ల విషయంలో భారతదేశ కస్టమ్స్ విభాగం యొక్క అవసరాలను. ఆందోళనలను ఈ ముసాయిదా ఒప్పందం పరిష్కరిస్తుంది. పూర్వ రంగం: ల్యాటిన్ అమెరికా లో ఒక వ్యాపార ప్రాంతమైన ఎమ్ఇఆర్ సిఒఎస్ యుఆర్ (MERCOSUR) సభ్యత్వ దేశాలలో ఉరుగ్వే భారతదేశానికి ఒక ముఖ్యమైన భాగస్వామిగా ఉంది. ఎమ్ఇఆర్ సిఒఎస్ యుఆర్ తో భారతదేశం ఒక ప్రిఫరెన్షియల్ ట్రేడ్ అగ్రిమెంట్ (పిటిఎ) పై సంతకాలు చేసింది. ఈ ఒప్పందం 2009 జూన్ 1 నాటి నుండి అమలులోకి వచ్చింది. భారతదేశం, ఉరుగ్వే ల మధ్య వ్యాపారం క్రమంగా విస్తరిస్తూ వచ్చింది. రెండు దేశాల కస్టమ్స్ అధికారుల మధ్య సమాచారం మరియు నిఘా సంబంధ విషయాల పంపకానికి తాజా ఒప్పందం ఒక చట్టబద్ధమైన స్వరూపాన్ని సమకూర్చగలుగుతుంది. దీనితో పాటు, కస్టమ్స్ చట్టాలు తగిన రీతిలో వర్తించేటట్లు చూడడంలోను, కస్టమ్స్ సంబంధ నేరాల దర్యాప్తు, ఆ నేరాల నివారణలోను, చట్టబద్ద వ్యాపారానికి తగిన వాతావరణాన్ని ఏర్పరచడంలోను ఈ ఒప్పందం తోడ్పడగలుగుతుంది. ప్రతిపాదిత ఒప్పందం యొక్క ముసాయిదా పాఠాన్ని ఉభయ కస్టమ్స్ పాలన యంత్రాంగా సమ్మతితో ఖరారు చేశారు.
ప్ర‌ధాన‌ మంత్రి కిసాన్ ప‌థ‌కం కింద రెండో వాయిదా మొత్తానికి ఆధార్ సంబంధిత ష‌ర‌తు మిన‌హాయింపునకు ఆమోదం తెలిపిన కేంద్ర కేబినెట్‌

ప్ర‌ధాన‌మంత్రి శ్రీ న‌రేంద్ర‌మోదీ అధ్య‌క్ష‌త‌న స‌మావేశ‌మైన కేంద్ర కేబినెట్, ప్ర‌ధాన‌మంత్రి కిసాన్ స‌మ్మాన్ నిధి (పిఎం-కిసాన్‌)ప‌థ‌కానికి ఆమోదం తెలిపింది. ఈ ప‌థ‌కం కింద దేశ‌వ్యాప్తంగా 2 హెక్టార్ల వ‌ర‌కు సాగు భూమి క‌ల‌ చిన్న‌, స‌న్న‌కారు రైతు కుటుంబాల‌కు సంవ‌త్స‌రానికి రూ 6000 లు చెల్లించనున్నారు. ఇందుకు సంబంధించి కొన్ని మిన‌హాయింపుల‌ను పేర్కొన్నారు. ఈ ప‌థ‌కాన్ని ప్ర‌ధాన‌మంత్రి 2019 ఫిబ్ర‌వ‌రి 24న ప్రారంభించారు. ఈ ప‌థ‌కం కింద రైతుల‌కు ప్ర‌తి సంవ‌త్స‌రంలో నాలుగు నెల‌లకు ఒక‌సారి వంతున మూడు వాయిదాల‌లో వాయిదాకు రూ 2000 వంతున ల‌బ్ధిదారుల బ్యాంకు ఖాతాల‌లో ప్ర‌త్య‌క్ష‌న‌గ‌దు బ‌దిలీ ప‌థ‌కం కింద జ‌మ చేస్తారు. ఈ ప‌థ‌కం కింద తొలి వాయిదా తొలి లాట్ కింద దేశ‌వ్యాప్తంగా గ‌ల కోటి పైగా రైతుకుటుంబాల‌కు సుమారు 2000 కోట్ల రూపాయ‌ల‌కు పైగా మొత్తాన్ని ఇప్ప‌టికే విడుద‌ల చేశారు. మిగిలిన లభ్దిదారుల‌కు సంబంధించి తొలి వాయిదా మొత్తాన్ని విడుద‌ల చేయ‌నున్నారు. ఈ ప‌థ‌కం కింద రెండో వాయిదా మొత్తాన్ని 2019 ఏప్రిల్ 1 త‌ర్వాత చెల్లింపున‌కు ప‌రిగ‌ణన‌లోకి తీసుకుంటారు. ఇందుకు సంబంధించి రెండో విడ‌త వాయిదా నుంచి త‌దుప‌రి వాయిదాల‌ విడుద‌ల‌కు ల‌బ్ధిదారుకు సంబంధించిన ఆధార్‌ వివ‌రాల‌ను బ్యాంకు ఖాతాతో అనుసంధానం చేయ‌డం త‌ప్ప‌ని స‌రి అని 1.2.2019న ఈ ప‌థ‌కాన్ని ఆమోదించే సంద‌ర్భంలో కేంద్ర కేబినెట్ పేర్కొనింది. అయితే రెండో విడ‌త నిధుల విడుద‌ల‌కు నూరు శాతం ఆధార్ సీడింగ్ ఉండాలంటే ఇబ్బంది ఏర్ప‌డే అవ‌కాశం ఉంది. ఎందుకంటే ల‌బ్ధిదారుల వివ‌రాల‌ను ఆధార్ సీడింగ్ స‌మ‌ర్ధంగా చేయాలంటే అందుకు బ‌యోమెట్రిక్ నిర్ధార‌ణ అవ‌స‌ర‌మౌతుంది. ఇంత పెద్ద సంఖ్య‌లో ఆధార్ వివ‌రాల న‌మోదులో పేర్ల‌కు సంబంధించి స్పెల్లింగ్ క‌చ్చితంగా స‌రిపోయే విధంగా ఉండాలి. లేన‌ట్ట‌యితే పెద్ద ఎత్తున అవి తిర‌స్క‌ర‌ణ‌కు గుర‌య్యే వీలుంది. రెండో విడ‌త వాయిదా మొత్తాన్ని ఏప్రిల్ 1 ,2019న చెల్లించాల్సి ఉండ‌గా ఆధార్ నంబ‌ర్ తో ల‌బ్ధిదారుల వివ‌రాల అనుసంధానం జాప్య‌మైతే వారికి రెండో విడ‌త విడుద‌ల జాప్య‌మౌతుంది. ఇది రైతుల‌కు ఇబ్బందిక‌రంగా మారుతుంది. అందువ‌ల్ల ఈ నిబంధ‌న‌ను స‌డ‌లించారు.మూడ‌వ వాయిదా మొత్తం నుంచి ఆధార్ అనుసంధాన‌త ష‌ర‌తును వ‌ర్తింప చేయాల‌ని నిర్ణ‌యించారు. అయితే రెండో విడ‌త మొత్తం పొంద‌డానికి ఆధార్ నంబ‌ర్ మాత్రం ఉండాలి. చెల్లింపులు చేసే ముందు ప్ర‌భుత్వం డాటా నిర్ధార‌ణ‌కు త‌గిన చ‌ర్య‌లు తీసుకుంటుంది.